정조 19년 · 목
珎島郡散配罪人後傳妻鄭召史上言以爲渠稚年結婚渠夫以連坐散配尙不識夫顏矣伏聞有徒流者妻妾許其往從之命而防禁尙嚴雖僕隸不許出入此際聞渠夫病重之報而渠與老媤母相依爲命不忍捨去伏乞特命勿爲防禁又許姑婦同往得以一見病夫敎以旣有下敎則防守自防守新式自新式該道何以禁戢乎以此上言自卿曹粘尾行會於道臣處昨於蹕路見其哀號淒若之狀有足干和況旣有定式之敎乎此意竝分付道臣○故學生安後良妻具召史上言以爲亡夫四寸弼良自其母賦性凶慝陰行詛呪舅家連遭六七變喪蓋其計爲貪宗家若干財產將圖奪宗也渠欲立後則萬端沮戲故從他相議得來遠族弼淳之五歲兒甲興爲名者詳考族譜行列不差故七年養育今爲十一歲渠爲省掃率往甲興於山下矣弼良嫌其宗孫之漸長稱以昭穆有差威脅庶族倬及墓奴馱送甲興於生家遂謂宗家之無後欲售奪宗之計渠不勝至冤冒死哀籲乞治弼良之罪特命以甲興立後繼絕存亡敎以除尋常詳査決給俾無齎冤呼訴之弊○吏曹啓言順天幼學朴良臣高敞幼學丁▣上言以爲朴良臣父光周今年爲八十四歲丁▣父應垕今年爲八十二歲昨年推恩時俱蒙加資之典而願蒙更加一資之恩云又此陳籲誠甚猥越請竝勿施令道臣懲治允之又啓言北部閑良梁德周上言以爲渠父折衝啓濬年七十二母年七十依昨年偕老人例加資云夫妻年俱七十者昨年推恩蓋出常典之外而以追後年滿有此呼籲誠極猥越請勿施令攸司懲治允之又啓言長城幼學申景祿上言以爲渠父幼學一權年滿八十許畀僉樞云士庶年八十以上者除一階元有階者加一階事載在法典請依例施行允之又啓言中部律學前銜韓尙鏶等上言以爲渠之兄弟六人五人俱是律科出身而尙鏶登癸未增廣科尙鎰登丁酉式年科尙鉉尙鏞登庚戌科尙鎭登今年式年科在前譯官金指南卞三錫李樟等皆以五子登雜科蒙恩加資已例昭然渠父律學前銜壽福依法例特施加資之典云五子登科者啓聞加資載在法典而此指文武正科之入格者而言雜科蒙恩設有已例或出於一時特恩今此韓尙鏶上言係是法典之外請勿施允之○禮曹啓言全羅道生員朴燦玟等上言以爲文簡公朴祥學行節義依文簡公金淨已行之例請不祧之典云朴祥學行節義雖甚卓絕而學行節義人之許以不祧法典所無則非但事體重大有難輕議金淨之不祧旣出特恩則不可援而爲例請上言內辭緣置之敎以朝家於文簡公朴祥實有別般曠感者不但其危忠高操嘗所歎服言議志槪之見於文字事爲之際者有非匹夫一時慷慨之思最是奇壯濃郁不失三百篇之遺意者其詩卽然世降俗下禮壞樂缺坐今之世求古之俗則樂之敎當於詩考之此尤所以深契於文簡之詩常以爲讀其詩想其人其造詣不知至於何域云爾勳臣外不姚法無所載間因特敎多有另施於節行則獨於曠感深契自之朴文簡若靳一兪烏在其表此心之義哉特許不姚遣官賜祭因此思之先正趙憲之學行鑑識果何如每欲一番賜祭訖未遑爲且如先正金麟厚故忠臣高敬命贈吏判奇大升諸人之後孫率皆收用趙文烈之後未聞有立朝者令該道訪問祀孫以其姓名年歲後錄狀聞事分付一體遣官致祭於文烈之祠又啓言副司直黃樟上言以爲九寸侄仁照嫡妾俱無子以十二寸侄仁博第二子吉孫將爲立後而仁照夫妻俱歿受者無人前縣監申大有上言以爲渠子綜嫡妾俱無子而夫妻俱歿以十七寸侄▣第二子仲康欲爲綜之後而受者無人三嘉故學生姜鈗妻周氏上言以爲其夫嫡妾俱無子而身死以其夫八寸弟文商第二子弼載欲爲立後而文商夫妻俱歿許與無人綾州通政宋相弼上言以爲年踰六旬未有嗣屬以八寸弟相翼第二子福興欲爲繼後而相翼夫妻俱歿與者無人連山幼學金箕兼上言以爲同生兄斗燮嫡妾俱無子以渠之第四子在瑗欲爲繼後而斗燮夫妻俱歿受者無人前武兼洪範源上言以爲嫡妾俱無子以六寸兄大源第二子柱箕欲爲繼後而大源夫妻俱歿與者無人南部幼學徐有人上言以爲十二寸弟有倫嫡妾俱無子身死以其第二子鶴遠定爲立後而受者無人北部幼學黃杞上言以爲族姪仁勳嫡妾俱無子而夫妻俱歿以其十六寸弟仁美第二子樂成欲爲繼後而受者無人南部故通德郞鄭百秀妻柳氏上言以爲其夫嫡妾俱無子而身死以其夫二十六寸兄潗第三子相殷欲爲繼後而潗之夫妻俱歿與者無人云此等人特許立後旣有受敎請令特爲立後竝允之又啓言西部故學生李惕淵妻鄭氏上言以爲其夫弱冠夫逝竟無血屬舅父府使李義逸作故於蔚山任所未及立後父子兩世香火永絕似此情境世所罕有亡夫十寸兄益淵子興宗雖是祖免之親以外家論之則舅母同姓侄女之子必欲以此兒取養人情固然且彼則兄弟子侄旣甚蕃衍一子出養別無所關而終不肯許特令該曹稟處云益淵子侄旣甚蕃衍其在同宗之義坐視其絕嗣不肯許與者揆以人情事理極涉不當似當許施而係是人倫重事請上裁敎以依回啓施行又啓言尙州生員黃華老上言以爲其弟磻老爲從祖承祀矣同姓十一寸族人黃敬熙僞着成文圖出禮斜乞令該曹卽爲罷養云以一邊之言有難遽然罷養請令該道詳査報來後更爲稟處允之○兵曹啓言安邊幼學吳弼聖上言以爲其父嘉義尙慶今年八十歲庚戌曾經德陵直長陞通政仍授僉知甲寅以前朝官陞嘉善今春又陞嘉義未蒙同樞之銜請令該曹擬授同樞事云矣吳尙慶以關北人曾經寢郞而壽職陞資已除僉樞今又嘉義階則昨年同樞排擬時落漏宜有抑菀之端似當依例許付同樞請上裁敎以依回啓施行後日政加設差出又啓言楊根閑良李虎賢安岳幼學李埆忠州幼學金載旭李得啓閑良尹致烈淸風幼學柳成翼長城幼學邊相宅高敞幼學柳永垂尙州幼學全以悌居昌幼學金宗九醴泉幼學申光益昆陽幼學愼必恒等上言以爲虎賢父嘉善震烱今年八十五歲埆父嘉善耼樹今年九十三歲載旭父嘉善世興今年八十歲得啓祖資憲景之今年八十歲致烈父嘉善天東今年八十歲成翼父嘉善梓今年八十歲相宅父嘉義得佑今年九十歲永垂父嘉善顯迪今年八十歲以悌父嘉善壽龍今年九十歲宗九父嘉義致鑌今年九十歲光益父嘉善牙之今年九十三歲必恒父嘉義致賢今年八十七歲而俱未蒙同樞實職之典竝令該曹許付同樞事得蒙天恩云昨年老職人區別士庶可以許付同樞者皆已排望點下則今於經年之後不可因渠輩呼籲續續許施請竝置之敎以知面於銓堂容手於曹吏則可東可西者無不爲之跋涉裹足上來呼籲者獨可防塞俾勿與於一視之中乎此輩竝單付啓下○漢城府啓言安東幼學李儒默上言以爲渠之九世祖韓山都正挺墓在於楊州卽中宗大王賜地也其後遂爲世葬之所景陽察訪洪樂安偸葬其母於渠之四世墳之間渠自癸丑九月始訟三上哀籲再捧侤音而樂安不有法令判敎至嚴而視之尋常營邑督掘晏然不動伏乞特命攸司自官掘移云朝家賜地旣與私占之山有異九世繼葬無容他人之覬覦而樂安偸葬於四世墳墓之間侤音亦至再次而其間判敎辭意又爲截嚴則此事不必更査請分付道臣申飭本官使之掘移允之又啓言楊州幼學李垣等上言以爲渠之八代祖吏曹判書贈領議政憲平公封七代祖洗馬德溥七代祖之兄判官德濟兩代三墳俱在交河矣今年三月山下居愼憬募聚壯丁數百人環圍四山打破渠之七代祖兄弟兩墳山之間逼葬其父於其中殆同品字形巡營及本官嚴題督掘非止一再無意掘出伏乞自本官掘出得保塋域云崇品重臣之墳山偸葬其父此與尋常山訟有異旣有營門嚴題尙無移動之意致煩訴冤之擧請令該道臣申飭本官刻期掘移允之又啓言西部前司諫柳雲羽上言以爲渠之父母及五代祖墳山在於仁川地矣山下居尹光鉉癸丑十月乘夜偸葬其妻於墓下內白虎至近之地故起訟於該營及本官則本官摘奸後尹光鉉置之落科捧掘移侤音至今三年猶且頑拒若無別般嚴督之擧則萬無掘移之望伏乞刻期督掘無至延拖之地云已經決訟於營本官至捧掘移侤音而一味頑拒者殊涉痛駭請令該道臣嚴飭本官使之刻期掘移允之又啓言尼城幼學尹光奎上言以爲渠之高祖父母入葬於公州地至今繼葬前後左右無非渠家族山守護之地辛亥六月故參判李度默之子墷勒葬其父於單白虎坐立俱見之地彼隻則怙勢凌藉營邑則循私吐茹不肯聽理凡歷三道四本官三査官一味推諉百計延拖彼隻終始躱匿四年之間一未接訟昨年九月上言呼籲伏蒙天恩令本官詳査明決營邑之臣親審摘奸始置李墷於落科本官題辭至曰李墷雖置落科而宰臣遷窆決難督迫待其求山擇日將不知至於幾日云云渠又於今年閏二月園幸時冒死更籲矣李墷敢生荷杖之計亦爲上言本道行査則李墷初不來待道臣亦不督現一連三朔聽若不聞及至四月始以李墷病重不卽行査之意啓聞有令該府嚴飭刻期行査狀聞之命道臣査啓以尹李兩家各自守護勿復爭訟爲辭有前道臣從重推考之命京兆行關本道使之行査則道臣推諉前道臣決折回移防塞渠家百餘年守護墳山見奪於人渠等冤枉之狀亟令攸司決折李墷勒葬之冢刻期掘移云尹光奎之四世七墳爲百餘年守護之地則李墷之單白虎犯葬已是法典之當禁而尙未歸一且是判下之敎目下行査督掘乃是奉行朝令之道請令該道臣依前判付卽速擧行允之○刑曹啓言柳邦檍上言以爲其父績庚戌年以改量都監隨行而爲本鄕許金兩姓所媢嫉嗾出金熙明誣以陵位畓幻錄於鄕屯樣誣呈上言竟被刑配於鏡城者今爲四年而陵位卽首露王陵也雖愚夫蠢氓猶且尊敬其所犯耕云者是豈成說乎特察渠父被誣之冤俾得放還云取考配案則柳績之罪犯係是陵畓作奸之事其時判付極爲嚴截以奸鄕至被遠配而今春減等實出恩典則又此請宥極涉無嚴請置之敎以委折問于該道如果然矣放送否則猥越呼籲之罪亦令道臣勘治原情勿施